Satakunnan käräjäoikeus katsoo, että Anneli Auer murhasi miehensä perheriidan päätteeksi joulukuussa 2006. Käräjäoikeuden torstaina antaman tuomion mukaan Auer tuomitaan elinkautiseen vankeuteen murhasta.

Päätös äänestyksellä

Päätös syntyi äänestyksen jälkeen. Kaksi tuomaria hyväksyi syytteen.

Eri mieltä ollut tuomari katsoo, että syytteen puolesta puhuvia seikkoja on, mutta asiassa jää varteenotettava epäily, että asunnossa olisi ollut ulkopuolinen henkilö paikalla. Tuomari ei myöskään pidä uskottavana, että Auer olisi lyönyt itseään lavastustarkoituksessa. Tämän vuoksi hän olisi hylännyt syytteen.

Muiden tuomarien mukaan on ainoa mahdollisuus, että Auer on ollut syyllinen.

Lasten kertomukset keskeisessä roolissa

Keskeinen näyttö on ollut lasten todistelu. Tuomio perustuu surman aikana 7- ja 9-vuotiaiden lasten kertomuksiin, hätäkeskustallenteeseen ja tutkimuksiin. Surman aikaan 2- ja 4 -vuotiaiden lasten kertomuksille ei ole annettu painoarvoa.

Käräjäoikeuden päätöksen mukaan Auerin tulee maksaa neljälle lapselleen kullekin 20 000 euroa korkoineen.

Syyttäjä ei kommentoi

Anneli Auer vastasi murhasyytteeseen käräjäoikeudessa jo toisen kerran. Ensimmäisellä kerralla vuonna 2010 käräjäoikeus tuomitsi Auerin elinkautiseen vankeuteen miehensä surmaamisesta joulukuussa 2006. Auer valitti tuomiosta hovioikeuteen.

Heinäkuussa 2011 hovioikeus vapautti Auerin syytteestä näytön puutteen vuoksi. Juttu eteni korkeimpaan oikeusasteeseen, joka palautti syytteen takaisin käräjäoikeuteen syyttäjän löytämän uuden näytön vuoksi.

Syyttäjä Jarmo Valkama on etukäteen ilmoittanut, ettei hän aio kommentoida tänään torstaina annettua käräjäoikeuden tuomiota julkisesti lainkaan.